Klaipėdos rajono savivaldybės BĮ Sporto centro

lauko įrenginių, įrengimų, statinių

techninės priežiūros tvarkos aprašo

8 priedas

**NAUDOJIMOSI VAIKŲ ŽAIDIMO AIKŠTELE TAISYKLĖS**

**I. BENDROSIOS NUOSTATOS**

1. Klaipėdos rajono savivaldybės tarybos 2020 m. spalio 29 d. sprendimu Nr. T11-401 trylika vaikų žaidimo aikštelių perduota valdyti patikėjimo teise Klaipėdos rajono savivaldybės BĮ Sporto centrui.

2. Sąvokų išaiškinimas:

2.1. Lankytojas – kiekvienas aikštelėje esantis fizinis asmuo;

2.2. Žaidimų aikštelė – vaikų poilsiui, ugdymui, žaidimams skirta aikštelė, kuri turi ribotą teritoriją ir vaikų poreikiams pritaikytą įrangą, atitinkančią Lietuvos standartų LST EN1176, ES saugumo reikalavimus.

3. Šios Taisyklės privalomos visiems Lankytojams, nepriklausomai nuo jų amžiaus. Nepilnamečius lankytojus ir Vaikus su Taisyklėmis supažindina juos lydintys Suaugę lankytojai. Taisyklės taip pat yra skelbiamos Sporto centro svetainėje www.gargzdusc.lt.

4. Kiekvienas Lankytojas užtikrina, kad jis, jo lydimi Vaikai yra susipažinę su šiomis Taisyklėmis ir įsipareigoja jų besąlygiškai laikytis. Taisyklės parengtos vadovaujantis Lietuvos Respublikos teisės aktais.

5. Lankytojai patys atsako už pasekmes, atsiradusias dėl šių Taisyklių nežinojimo ar nesilaikymo.

**II. BENDROSIOS ELGESIO TAISYKLĖS IR DRAUDIMAI**

6. Teisę naudotis žaidimų aikštele turi visų amžiaus kategorijų asmenys, išskyrus:

6.1. infekcinėmis ligomis sergančius asmenis;

6.2. asmenis, apsvaigusius nuo alkoholio, narkotinių ar psichotropinių medžiagų;

6.3. asmenis su kitais negalavimais, kurie kelia grėsmę jų ar kitų Lankytojų sveikatai ir saugumui;

6.4. asmenis, kurių elgesys kelia pavojų saugumui ir higieninei būklei arba prieštarauja visuomenėje visuotinai priimtoms gero elgesio normoms.

7. **Vaikai aikštelėse žaidžia tik lydimi juos prižiūrinčių Suaugusių lankytojų, kurie atsako už jų saugumą. Suaugęs lankytojas prisiima visišką atsakomybę už prižiūrimų Vaikų elgesį ir šių Taisyklių laikymąsi.** Kiekvieną kartą prieš naudojimąsi aikštele, Suaugę lankytojai turi nustatyti, ar įrenginiai yra saugūs naudotis (ar nėra akivaizdžios grėsmės, kylančios dėl natūralaus įrangos susidėvėjimo, vandalizmo, klimato sąlygų ir pan.), ar vaikų žaidimo aikštelės pastatymo vieta ir būklė saugi naudojimui.

8. **Suaugusiems Lankytojams griežtai draudžiama palikti lydimus Vaikus be priežiūros.**

9. Lankytojai privalo laikytis visuotinai priimtų gero elgesio normų, kad savo elgesiu netrukdytų kitiems Lankytojams maloniai praleisti laiką.

10. Lankytojams draudžiama pavojingai bėgioti (Lankytojas gali paslysti arba atsitrenkti į kitą Lankytoją), garsiai rėkauti, grubiai žaisti su kitais Lankytojais, įžeidinėti, gąsdinti ar kitaip skriausti kitus Lankytojus, gadinti ar laužyti žaidimų aikštelės ir kitų Lankytojų turtą.

11. Lankytojai privalo naudoti esančius žaidimų įrenginius pagal jų tiesioginę paskirtį. **Patys Lankytojai atsako už sužalojimus ar nuostolius.**

12. Lankytojams draudžiama šiukšlinti vaikų žaidimų aikštelėje.

13. Lankytojams griežtai draudžiama į aikštelę atsinešti ginklus, aštrius ar dūžtančius daiktus bei kitus Lankytojų saugumui grėsmę keliančius daiktus.

14. Lankytojams griežtai draudžiama į aikštelę atsinešti rūkalus, alkoholinius gėrimus narkotines ar psichotropines medžiagas, taip pat rūkyti, vartoti alkoholį, narkotines ar psichotropines medžiagas.

15. Siekiant užtikrinti Vaikų saugumą, Vaikai žaidimų aikštelėje privalo būti tuščiomis kišenėmis, be skarelių, pakabukų ar grandinėlių ant kaklo, be rūbų su raištukais, taip pat be segtukų, ženkliukų ar kitų papuošalų rūbuose.

16. Už paliktus asmeninius daiktus Lankytojai atsakingi patys.

17. Lankytojams draudžiama naudoti žaidimų aikštelę ne pagal paskirtį.

**III. LANKYTOJŲ PAREIGOS**

18. Lankytojo pareigos:

18.1. griežtai laikytis šių Taisyklių;

18.2. Išaiškinti taisykles vaikams, kurių privalu laikytis;

18.3. netrukdyti kitiems Lankytojams naudotis aikštele;

18.4. atlyginti Sporto centrui už aikštelei ir jame esančiam turtui tyčia ar dėl neatsargumo padarytą žalą.

**IV. ATSAKOMYBĖ**

19. Lankytojas, kuris nesilaiko šių Taisyklių, gali būti pašalintas iš žaidimų aikštelės.

20. Lankytojams, pažeidžiantiems Taisyklių reikalavimus pakartotinai, gali būti uždrausta naudotis žaidimų aikštele terminuotam ar visam laikui.

21. Lankytojas, padaręs žalos kitų Lankytojų sveikatai ar turtui, vaikų žaidimų aikštelei ar jame esančiam turtui, už tai atsako Lietuvos Respublikos įstatymų nustatyta tvarka. Nepilnamečių lankytojų ir Vaikų padarytą žalą atlygina juos lydintys Suaugę lankytojai arba atstovai pagal įstatymą (tėvai arba globėjai).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_